**alzheimer**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

" ai ochii verzi

ce verzi ţi-s ochii

iubito

verzi ţi-s ochii

verzi"

mantră repetată

de 99 de ori

apoi "Tatăl Nostru"

îmi curge din palme

spre cer

noaptea mor

toţi murim

eu mai abitir puţin

pentru că în toate dimineţile

renasc fără tine

fără mine

fără Dumnezeu

ochii tăi

nu mai au nicio culoare

numai singurătatea o recunosc

strângerea

râsul

nu mai ştiu dacă exişti

dacă exist

mă descompun pe cearcef

în amintiri puzzle

pe străzi

în ploaie mă pierd

căutându-te

tu mă aduni din întuneric

mă alinţi

îmi spui cine sunt

şi priveşti în mine trecutul

"ai ochii verzi iubito

ce ochi verzi ai

verzi de tot"

"Tatăl Nostru..."

şi mor iar

în mine să te găsesc